懷賢詩 李兵部
作者：王禹偁
朝代：宋

paragraphs: 有唐張曲江，盛名何暐曄。
請誅安祿山，先覺不見納。
胡雛有反相，其事遠相接。
賢人何代無，舊史聊可獵。
兵部事晉朝，文學中科甲。
强臣方跋扈，朝士多恇怯。
獨持上方劍，願斬奔鯨鬣。
堂堂張彥澤，反勢淩閶闔。
拜章請顯戮，直氣不可壓。
三進叩玉墀，植笏立蓂莢。
皇情彌慰撫，清問屢應答。
終焉念小恩，曾不顧大業。
高吟歸去詩，潺湲淚承睫。
旋踵即亂華，有同虞不臘。
張公領鐵馬，朝市胡塵合。
刺謁甚閑詳，辭氣殊不懾。
虎狼不敢害，加禮爲下榻。
當年棄謇諤，異代居調燮。
相位席不暖，帝澤安可洽。
斯人既淪亡，此風亦蕭颯。
滑稽何足累，大節世已乏。
安用學腐儒，矻矻守禮法。